Ainakin Länsi-Uudenmaan alueelta on tullut useita ilmoituksia ovelta ovelle kiertelijöistä, joilla ei aina ole puhtaat jauhot pussissa.

Poliisi muistuttaa, että ovet kannattaa tarvittaessa pitää lukossa päiväsaikaankin. Kuvituskuva. FOTOLIA/AOP

Kevät keikkuen tulevi, ja sen mukana kutsumattomat vieraat monien oville.

Espoolainen Sebastian huolestui yleistyneestä ilmiöstä Espoon keskuksen alueella. Hän otti yhteyttä poliisiin tuntemattoman miehen tultua toistuvasti hänen 81-vuotiaan isänsä oven taa.

Helmi-maaliskuun vaihteessa arviolta kolmekymppinen mies kävi koputtelemassa Sebastianin omalla ovella. Kotosalla ollut Sebastianin vaimo käski eteisen ikkunan läpi miehen poistumaan.

– Hänellä oli mukanaan lappu, jossa luki englanniksi, että hänellä on neljä lasta kotona Unkarissa. Mies kerjäsi rahaa, muttei osannut oikein mitään kieltä, Sebastian kertoo.

Vieras jatkoikin matkaa naapuriin, Sebastianin isän luo. Vanhus lähetti miehen viittoen matkoihinsa, mutta tämä tulikin ovelle seuraavana päivänä uudestaan.

– Isä sanoi vähän kovemmin ja ajoi miehen pois, ja seurasi vielä autolle asti perässä, Sebastian painottaa.

Lopulta tämäkään ei auttanut pitämään miestä loitolla, sillä hän ilmaantui taas isän ovelle pari viikkoa sitten. Tällä kertaa kiertelijä kuitenkin avasi ovenkin oma-aloitteisesti ja astui jopa sisään eteiseen.

– Isällä ei ole päivisin ovi lukossa. Mitä olisi käynyt, jos hän olisi ollut vaikkapa pihalla, vessassa tai muualla kauempana? Sebastian päivittelee.

– Se on yllättävä tilanne, jos olet kotona ja yhtäkkiä joku on eteisessä. Isä on lisäksi sen verran vanha, ettei pysty lähteä seuraamaan pidempiä matkoja, että minne päin mies liikkuu.

Kaiken huipuksi Sebastian kuuli äskettäin lähialueella Kauklahdessa asuvalta tutultaan, että hänenkin pihalla on käynyt pyörimässä tuntomerkkeihin sopiva henkilö. Tässä tapauksessa valvontakameran kuviinkin on tallentunut, miten mies kurkkii sisään ovi-ikkunasta ja kokeilee ovenkahvaa.

Tuttu ilmiö

Yleisjohtaja, komisario Petteri Ovaska Espoon pääpoliisiasemalta vahvistaa, että Länsi-Uudenmaan alueelta on jälleen tullut ilmoituksia ovelta ovelle kulkevista kiertelijöistä ja kaupustelijoista.

Osa heistä on Sebastianin kuvailemia kerjääjiä, mutta osaksi samaa ilmiötä lasketaan myös remonttimyyjät sekä muut kaupustelijat, jotka voivat kaupata tuotteitaan aggressiivisestikin.

– Toimintatavat ovat välillä olleet hyvinkin kyseenalaisia. Sinänsähän se ei ole kiellettyä kiertää ja käydä tarjoamassa tuotteita, mutta kehotamme yleisellä tasolla ihmisiä pitämään silmät ja korvat auki, Ovaska sanoo.

Kutsumatta sisään jonkun kotiin tuleminen ei ole tietenkään sallittua. Tällaisten rikosten ohella poliisi voi päätyä ilmoitusten kautta selvittämään esimerkiksi kaupustelutarkoituksen todenperäisyyttä, kauppatavaran alkuperää tai vaikkapa ulkomaalaistaustaisten henkilöiden maassaolon edellytyksiä.

Ovaska ei osaa sanoa tarkkoja lukuja tuoreiden ilmoitusten määrästä, mutta tunnistaa asiassa jo edellisvuosilta tutun trendin.

– Kun kevät koittaa ja ilmat lämpenevät, ihmisten liikkuminenkin lisääntyy, muodossa ja toisessa.

Tarvittaessa yhteyden poliisiin saa hätäkeskuksen kautta.